Ego abbas sancti Martini Eduensis notum facimus universis quod Gaudricus de Briennay, miles, in nostra presentia constitutus, quittavit Galtero, episcopo Eduensi, et successoribus suis quicquid juris habebat apud Thoysi, videlicet cassamentum quod Aymo de Belna et Odo de Villers ab ipso habebant, quod ad dictum militem de allodio pertinebat, et illud idem miles promisit domino episcopo Eduensi contra omnes garantire. Quittavit etiam dicto episcopo quicquid juris calumpniabatur in quibusdam hominibus de Lucenayo, Hugone, Robet, et Sansone et Roberto, fratribus suis et heredibus eorum. Prenominatus vero episcopus quittavit dicto militi decimas tam vinearum quam segetum de Barnai, quas ab antecessoribus suis pro gageria tenebat, et ut hoc ratum permaneat imposterum nos, ad instanciam utriusque, in testimonium hujus rei presentem cartulam sigillo nostro fecimus roborari. Actum anno verbi incarnati Mº CCº duodecimo, mense mayo.